আক্রান্ত আওয়ামি লিগ কর্মীরা, নতুন করে কেন অশান্ত বাংলাদেশ?

ওয়েব ডেস্ক: গতবছর আগস্টে শেখ হাসিনার (Sheikh Hasina) সরকারের পতনের পর থেকেই বাংলাদেশের (Bangladesh) বিভিন্ন প্রান্তে নির্যাতনের শিকার হচ্ছেন আওয়ামি লিগের (Awami League) নেতাকর্মীরা। কেউ হারিয়েছেন প্রিয়জন, কেউ আবার জীবিকা হারিয়ে নিঃস্ব হয়েছেন। অনেকেই এখনও নিখোঁজ রয়েছেন। এই পরিস্থিতিতে গত সোমবার সন্ধ্যায় ভার্চুয়ালি তাঁদের সঙ্গে কথা বলেন আওয়ামি লিগের প্রধান শেখ হাসিনা। আশ্বাস দেন, সব অপরাধের বিচার হবে, তবে ধৈর্য ধরতে হবে।

কিন্তু তারপরেও কি শান্ত হয়েছে বাংলাদেশ? হয়তো না। বাংলাদেশে এখনও অবাধে চলছে হিংসা। সংখ্যালঘুদের পাশাপাশি তীব্র হিংসার শিকার হচ্ছেন আওয়ামি লিগের নেতা-কর্মীরাও। অভিযোগ এই অবস্থায় হামলা ঠেকাচ্ছেন না পুলিশ ও নিরাপত্তা কর্মীরা। কোথাও কোথাও আবার তাঁদের বিরুদ্ধে হিংসায় উৎসাহ দেওয়ার অভিযোগও সামনে এসেছে। হিংসা, মৌলবাদ, সাম্প্রদায়িক হানাহানির দুষ্টচক্র থেকে বাংলাদেশ কবে এবং কীভাবে মুক্তি পাবে, তা নিয়ে তৈরি হয়েছে সংশয়।

আরও পড়ুন: ইদের দিন ইউনুসকে ফোন পাক প্রধানমন্ত্রীর, কী কথা হল দু’জনের?

যদিও কয়েকদিন আগেই আওয়ামি লিগ কর্মীদের উদ্দেশ্যে ভাষণে শেখ হাসিনা তাঁদের পাশে থাকার আশ্বাস দিয়েছেন। তিনি বলেন, “চিন্তা কর না, ওদের দিন ফুরিয়ে আসছে।” এখানেই শেষ নয়, হাসিনা আরও বলেন, “সেনা ক্যাম্পে সব কাগজপত্র জমা দিয়ে এস। আমি এখান থেকে ব্যবস্থা করছি। নজরুল ইসলামের কাছে সব ছবি পাঠিয়ে দাও।”

আওয়ামি লিগের পক্ষ থেকে আয়োজিত ফেসবুক লাইভে বাংলাদেশের বিভিন্ন প্রান্ত থেকে নির্যাতিত মানুষজন অংশ নেন এবং শেখ হাসিনার কাছে নিজেদের দুর্দশার কথা তুলে ধরেন। প্রিয়জন হারানোর যন্ত্রণা, নিরাপত্তাহীনতার আতঙ্ক ও সুবিচারের দাবি—সবকিছুই উঠে আসে তাঁদের বক্তব্যে। প্রত্যন্ত এলাকার মানুষজন চোখের জলে জানান, তাঁদের জীবনে এখন অভিভাবকহীনতার অনুভূতি। তাঁদের একটাই আর্জি, “আপা, আপনি ফিরে আসুন। আমরা আছি আপনার সঙ্গে।”